次韻仲平十八日觀潮
作者：周紫芝
朝代：宋

paragraphs: 吳兒輕生命如線，赤脚翻身踏江練。
南人慣看心不驚，北客平生眼希見。
海上潮來雪不如，中郎詩成錦初爛。
句法豈但窺澄江，壯士何從挽天漢。
飛流濺沫不足論，萬壑千巖此爲冠。
觧言越嶠翠摩空，歲與浪花爭隱見。
我亦蒼顔閲九州，始問江神得奇玩。
六年東望西興雲，歲月崩奔一飛箭。
擬將匹練作江圖，歸與故人誇偉觀。
倘從江海識波濤，分逐秋篷共流轉。
試令海若語馮夷，慚色自應須滿面。
誰當更草海潮篇，詞采風流付王翰。